text: Se billederne: Flensborg-duo fejrer OL-guld til Danmark
  21 august 2016 kl. 18.36
  Lasse Svan Hansen og Henrik Toft Hansen vandt søndag aften sammen med resten af det danske herrehold OL-guld i håndbold. 
  De to Flensborg-spillere Lasse Svan Hansen og Henrik Toft Hansen leverede noget af en pragtpræstation ved OL i Rio. De vandt sammen med resten af det danske håndboldlandshold guldmedaljer ved at slå storfavoritterne Frankrig i OL-finalen.
  Danmark vandt 28-26 efter en meget tæt kamp.
  Da Lasse Svan Hansen scorede til dansk føring 27-25 to minutter før tid, var guldmedaljerne i realiteten i hus. I franskmændenes næste angreb stjal Henrik Toft  tilmed bolden ud af hånden på en franskmand på lovlig vis - en af hans specialiteter - i sin nok bedste landskamp nogensinde.
  Begge Flensborgspillere scorede hver især fire mål.
  Det danske guld er håndboldhistorie; aldrig nogensinde tidligere har de danske mænd vundet OL-guld.  Det bedste resultat hidtil er en fjerdeplads 1984 i Los Angeles.
  
  
  